Komisijos reglamentas (EB) Nr. 2305/2003
2003 m. gruodžio 29 d.
atidarantis miežių importo iš trečiųjų šalių tarifines kvotas ir numatantis jų administravimą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. birželio 30 d. Tarybos reglamentą (EEB) Nr. 1766/92 dėl bendro grūdų rinkos organizavimo [1], ypač į jo 12 straipsnio 1 dalį,
kadangi:
(1) Pasibaigus deryboms dėl prekybos, po kurių buvo sudaryti susitarimai pasikeičiant raštais su Kanada ir Jungtinėmis Amerikos Valstijomis, atitinkamai patvirtinti Tarybos sprendimais 2003/253/EB [2] ir 2003/254 [3], Bendrija pakeitė žemos ir vidutinės kokybės paprastųjų kviečių ir miežių importo sąlygas nuo 2003 m. sausio 1 d. įvesdama importo kvotas. Bendrija nusprendė preferencinių ribų sistemą pakeisti dvejomis tarifinėmis kvotomis:viena salyklinių miežių ir viena miežių kvota pagal Komisijos reglamentą (EB) Nr. 2376/2002 [4].
(2) Reglamentas (EB) Nr. 2376/2002 atidaro 300000 tonų miežių, kurių KN kodas yra 100300, importo iš trečiųjų šalių tarifinę kvotą ir nukrypsta nuo Reglamento (EB) Nr. 1766/92. Reglamentu (EB) Nr. 1104/2003 iš dalies pakeitus Reglamento (EB) Nr. 1766/92 10 straipsnio 2 dalį dėl tam tikrų javų importo muitų apskaičiavimo, ta tarifinė kvota tapo galutinė. Dėl šios priežasties Reglamentu (EB) Nr. 2376/2002 nebegali būti numatyta leidžianti nukrypti nuostata. Todėl siekiant aiškumo ir skaidrumo, minėtas reglamentas turėtų būti panaikintas ir pakeistas nauju reglamentu.
(3) 2004 m. gegužės 1 d. Čekija, Estija, Kipras, Latvija, Lietuva, Vengrija, Malta, Lenkija, Slovėnija ir Slovakija tampa Europos Sąjungos valstybėmis narėmis. Kadangi 300000 tonų miežių importo tarifinė kvota yra metinė kvota, skiriama kas savaitę nuo 2004 m. sausio 1 d., todėl įmanoma, jog numatomą stojimo dieną ji bus beveik arba visiškai išnaudota. Todėl tik 2004 m. reikėtų nustatyti konkrečias nuostatas, kad naujosioms valstybėms narėms būtų sudarytos sąlygos pasinaudoti šiomis kvotomis.
(4) Siekiant užtikrinti, kad miežių importas, kuriam taikoma ši tarifinė kvota, vyktų tvarkingai, o ne spekuliatyviai, turėtų būti nustatytas reikalavimas pateikti importo licenciją. Šios licencijos bus išduodamos neviršijant nustatytų kiekių suinteresuotų asmenų prašymu, tam tikrais atvejais prašomiems skirti kiekiams nustatant sumažinimo koeficientą.
(5) Siekiant užtikrinti tinkamą šios kvotos tvarkymą, reikėtų nustatyti licencijos paraiškų pateikimo galutinius terminus ir nurodyti informaciją, kuri turėtų būti pateikta paraiškose ir licencijose.
(6) Siekiant atsižvelgti į tiekimo sąlygas, licencijų galiojimo laikui turėtų būti nustatyta leidžianti nukrypti nuostata.
(7) Siekiant tinkamai tvarkyti kvotą, reikėtų numatyti nuostatą, leidžiančią nukrypti nuo 2000 m. birželio 9 d. Komisijos reglamento (EB) Nr. 1291/2000, nustatančio bendrąsias išsamias taisykles dėl importo ir eksporto licencijų bei išankstinio nustatymo sertifikatų sistemos taikymo žemės ūkio produktams [5] dėl licencijų perleidžiamumo ir leistinos paklaidos, taikomos į laisvą apyvartą išleistiems kiekiams.
(8) Nukrypstant nuo 2003 m. liepos 28 d. Komisijos reglamento (EB) Nr. 1342/2003, nustatančio specialias išsamias grūdų ir ryžių importo ir eksporto licencijų sistemos taikymo taisykles [6] 12 straipsnio turėtų būti nustatytas palyginti didelis užstatas už importo licencijas.
(9) Reikėtų užtikrinti greitą abipusį informacijos, kuria keičiasi Komisija ir valstybės narės apie paraiškose nurodytus kiekius ir importuotus kiekius, perdavimą.
(10) Javų vadybos komitetas per komiteto pirmininko nustatytą terminą nepateikė savo nuomonės,
PRIĖMĖ ŠĮ REGLAMENTĄ:
1 straipsnis
1. Atidaroma 300000 tonų miežių, kurių kodas pagal KN yra 100300, importo tarifinė kvota.
2. Tarifinė kvota atidaroma kiekvienų metų sausio 1 d. Pagal tarifinę kvotą importuojamų produktų muito norma yra 16 EUR už toną.
Reglamento (EEB) Nr. 1766/92 10 straipsnio 1 dalis taikoma šiame reglamente nurodytų produktų importui, kuris viršija šio straipsnio 1 dalyje numatytą kiekį.
2004 m. antroji pastraipa taikoma importui, atitinkamu laikotarpiu viršijančiam šio straipsnio 3 dalyje numatytą kiekį.
3. 2004 m. metinė kvota padalijama į dvi dalis šiems laikotarpiams:
a) 1 dalis: 2004 m. sausio 1 d. - balandžio 30 d. - 100000 tonų;
b) 2 dalis: 2004 m. gegužės 1 d. - gruodžio 31 d. -200000 tonų.
Nepanaudotas 1 dalies kiekis automatiškai paskiriamas į 2 dalį.
2 straipsnis
Atsižvelgiant į šio reglamento nuostatas, importuoti produktus pagal 1 straipsnio 1 dalyje nurodytą kvotą galima tik pateikus importo licenciją, išduotą pagal Reglamentą (EB) Nr. 1291/2000.
3 straipsnis
1. Importo licencijos paraiškos pateikiamos valstybių narių kompetentingoms institucijoms kiekvieną pirmadienį ne vėliau kaip 13.00 valandą (Briuselio laiku).
Kiekvienoje licencijos paraiškoje turi būti nurodomas kiekis, neviršijantis konkrečiu laikotarpiu atitinkamo produkto importui nustatyto kiekio, turimo pagal kiekvieną kvotos dalį. Atitinkamoje valstybėje narėje pareiškėjai gali pateikti tik vieną licencijos paraišką.
2004 m. antrojoje pastraipoje minimas kiekis negali viršyti konkrečiu laikotarpiu atitinkamo produkto importui nustatyto kiekio.
2. Licencijos paraiškų pateikimo dieną ne vėliau kaip 18.00 valandą Briuselio laiku kompetentingos institucijos faksu siunčia Komisijai pranešimą pagal šio reglamento priede pateiktą pavyzdį ir nurodo bendrą kiekį, kuris apskaičiuojamas sudėjus visus importo licencijos paraiškose nurodytus kiekius. Tokie pranešimai siunčiami net ir tuo atveju, kai tam tikroje valstybėje narėje nepaduodama nei viena paraiška. Ši informacija turi būti perduodama atskirai nuo informacijos apie kitas javų importo licencijos paraiškas.
Jei valstybės narės nenusiunčia Komisijai pranešimo apie paraiškas per nustatytus terminus, Komisija mano, kad atitinkamoje valstybėje narėje nebuvo paduota nė viena paraiška.
3. Jeigu nuo metų pradžios skirtų kiekių ir 2 dalyje nurodyto kiekio suma viršija atitinkamų metų kvotą, Komisija ne vėliau kaip trečią darbo dieną nuo paraiškų pateikimo nustato bendrą sumažinimo koeficientą, kuris taikomas prašomiems skirti kiekiams.
2004 m. bendras sumažinimo koeficientas, paminėtas pirmojoje pastraipoje, nustatomas, jei nuo laikotarpio pradžios bendras skirtas kiekis ir 2 dalyje nurodytų kiekių suma viršija atitinkamo laikotarpio kvotą.
4. Nepažeidžiant 3 dalies, licencijos išduodamos ketvirtą darbo dieną nuo paraiškos padavimo dienos. Licencijos išdavimo dieną ne vėliau kaip 18.00 valandą Briuselio laiku kompetentingos institucijos faksu, kurio numeris yra nurodytas šio reglamento priede, praneša Komisijai bendrą kiekį, kuris apskaičiuojamas sudėjus kiekius, kuriems būtent tą dieną buvo išduotos importo licencijos.
4 straipsnis
Importo licencija galioja 45 dienas nuo jos išdavimo dienos. Remiantis Reglamento (EB) Nr. 1291/2000 23 straipsnio 2 dalimi, licencijos galiojimo laikas skaičiuojamas nuo faktinės jos išdavimo dienos.
5 straipsnis
Nukrypstant nuo Reglamento (EB) Nr. 1291/2000 9 straipsnio, teisės, kurias suteikia importo licencijos, neperleidžiamos.
6 straipsnis
Nukrypstant nuo Reglamento (EB) Nr. 1291/2000 8 straipsnio 4 dalies, į laisvą apyvartą išleistas kiekis negali viršyti importo licencijos 17 ir 18 langeliuose nurodyto kiekio. Šiuo tikslu licencijos 19 langelyje įrašomas skaičius "0".
7 straipsnis
Importo licencijos paraiškoje ir importo licencijoje pateikiama ši informacija:
a) 20 langelyje pateikiamas vienas iš šių įrašų:
- Reglamento (CE) no 2305/2003
- Forordning (EF) Nr. 2305/2003
- Verordnung (EG) Nr. 2305/2003
- Κανονισμός (EK) αριθ. 2305/2003
- Regulation (EK) No 2305/2003
- Règlement (CE) no 2305/2003
- Regolamento (CE) n. 2305/2003
- Verordening (EG) Nr. 2305/2003
- Regulamento (CE) n.o 2305/2003
- Asetus (EY) N:o 2305/2003
- Förordning (EG) Nr. 2305/2003
b) 24 langelyje įrašoma "16 EUR už toną".
8 straipsnis
Nukrypstant nuo Reglamento (EB) Nr. 1342/2003 12 straipsnio a ir b dalių, už šiame reglamente numatytas importo licencijas pateikiamas 30 EUR už toną užstatas.
9 straipsnis
Reglamentas (EB) Nr. 2376/2002 panaikinamas.
10 straipsnis
Šis reglamentas įsigalioja jo paskelbimo Europos Sąjungos oficialiajame le idinyje dieną.
Jis taikomas nuo 2004 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. gruodžio 29 d.